Document ID: 32010R1158
Publication Date: 2010-12-09

Content:
REGOLAMENT TAL-KUMMISSJONI (UE) Nru 1158/2010
tad-9 ta’ Diċembru 2010
dwar metodu komuni ta' sikurezza għall-valutazzjoni tal-konformità mar-rekwiżiti sabiex jinkisbu ċertifikati tas-sikurezza ferrovjarja
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2004/49/KE tal-Parlament Ewropew u tal-Kunsill tad-29 ta' April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzi tal-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità tal-infrastruttura tal-linji tal-ferrovija u l-intaxxar tal-piżijiet għall-użu tal-infrastruttura tal-linji tal-ferrovija u ċ-ċertifikazzjoni tas-sigurtà (Id-Direttiva tas-Sigurtà tal-Linji tal-Ferrovija [Direttiva dwar is-Sikurezza Ferrovjarja]) (1), u b'mod partikolari l-Artikolu 6(1) tagħha,
Wara li kkunsidrat ir-rakkomandazzjoni ERA/REC/SAF/09-2009 mill-Aġenzija Ferrovjarja Ewropea, li ġiet imwassla lill-Kummissjoni fit-18 ta' Settembru 2009, dwar metodu komuni ta' sikurezza għall-valutazzjoni tal-konformità.
Billi:
(1)
Id-Direttiva 2004/49/KE tipprovdi qafas għal kundizzjonijiet ugwali għall-impriżi ferrovjarji kollha, bl-applikazzjoni tal-istess rekwiżiti għaċ-ċertifikazzjoni tas-sikurezza fl-Unjoni kollha. L-iskop tal-metodu komuni ta' sikurezza (CSM) huwa li jipprovdi qafas għall-awtoritajiet nazzjonali tas-sikurezza sabiex jarmonizzaw il-kriterji tat-teħid tad-deċiżjonijiet tagħhom mal-Unjoni kollha, skont l-Artikolu 17(4) tad-Direttiva 2004/49/KE.
(2)
Jeħtieġ li jkun hemm provediment għal metodu biex l-awtoritajiet nazzjonali tas-sikurezza jivvalutaw l-adegwatezza tal-proċessi żviluppati mill-impriżi ferrovjarji ħalli jkunu sodisfatti r-rekwiżiti armonizzati sabiex jinkisbu ċ-ċertifikati maħruġa skont l-Artikolu 10(2)(a) (Parti A ċertifikati tas-sikurezza) u l-Artikolu 10(2)(b) (Parti B ċertifikati tas-sikurezza) tad-Direttiva tas-Sigurtà tal-Linji tal-Ferrovija [Direttiva dwar is-Sikurezza Ferrovjarja]. Għandhom ikunu ddefiniti l-kriterji skont liema għandha titwettaq il-valutazzjoni tal-awtoritajiet nazzjonali tas-sikurezza u għandhom ikunu stabbiliti l-proċeduri li għandhom jiġu segwiti.
(3)
Rigward il-konformità mar-rekwiżit tas-sikurezza, li skontha dik ir-responsabbiltà għall-manutenzjoni tal-vetturi ferrovjarji għandha tkun iddefinita b'mod ċar, b'impriża ferrovjarja li mhix l-entità responsabbli tal-manutenzjoni għall-vetturi kollha użati fl-operazzjoni tagħha, permezz ta' arranġamenti kuntrattwali xierqa, bħall-Kuntratt Ġenerali tal-Użu (GCU), għandha tiżgura ruħha li kull vettura jkollha entità responsabbli għall-manutenzjoni sabiex tieħu responsabbiltà tal-manutenzjoni tal-vettura skont l-Artikolu 14a tad-Direttiva 2004/49/KE. Ir-relazzjoni kuntrattwali għandha tispeċifika l-iskambju ta' informazzjoni meħtieġ bejn iż-żewġ impriżi sabiex ikun iggarantit l-operat sikur tal-vetturi.
(4)
Fil-valutazzjoni tal-konformità mar-rekwiżiti tas-sikurezza ta' prodotti jew ta' servizzi pprovduti minn kuntratturi jew minn fornituri ta' impriżi ferrovjarji, bħall-provvista ta' servizzi minn ċentri ta' taħriġ rikonoxxuti skont id-Direttiva 2007/59/KE tal-Parlament Ewropew u tal-Kunsill tat- 23 ta' Ottubru 2007 dwar iċ-ċertifikazzjoni ta' sewwieqa tal-ferroviji li joperaw lokomotivi u ferroviji fuq is-sistema ferrovjarja tal-Komunità (2), l-awtorizzazzjonijiet jew iċ-ċertifikati mogħtija skont il-liġi tal-UE rilevanti lil kuntratturi jew fornituri jistgħu jiġu kkunsidrati evidenza valida. Iċ-ċertifikazzjoni tal-entitajiet responsabbli għall-manutenzjoni skont l-Artikolu 14a tad-Direttiva 2004/49/KE tista' wkoll tiġi kkunsidrata bħala evidenza valida. Sakemm is-sistema ta' ċertifikazzjoni Ewropea relatata tidħol fis-seħħ, iċ-ċertifikati mogħtija fuq il-bażi tal-Memorandum ta' Ftehim li jistabbilixxi il-prinċipji bażiċi ta' sistema komuni ta' ċertifikazzjoni ta' entitajiet li jieħdu ħsieb il-manteniment għal vaguni ta' tagħbija (3) iffirmat fl-14 ta' Mejju 2009 jistgħu jiġu kkunsidrati bħala evidenza valida meta tiġi vvalutata l-konformità mar-rekwiżiti rilevanti tas-sikurezza.
(5)
L-awtoritajiet nazzjonali tas-sikurezza jivvalutaw il-ħila ta' impriża ferrovjarja sabiex tkun konformi mar-rekwiżiti kollha mitluba biex topera b'mod ġenerali u fuq in-netwerk speċifiku li għalih qed tfittex ċertifikat billi jivvalutaw is-sistema ta' ġestjoni tas-sikurezza tagħha fil-livell globali.
(6)
Kull awtorità tas-sikurezza nazzjonali għandha tistabbilixxi arranġamenti sabiex teżamina jekk ir-riżultati deskritti fil-qosor fl-applikazzjoni għal ċertifikat tas-sikurezza humiex jirriżultaw tassew waqt it-tħaddim wara li jkun ingħata ċ-ċertifikat u jekk hemmx konformità fuq bażi kontinwa mar-rekwiżiti kollha meħtieġa, kif jirrikjedi l-Artikolu 16(2)(f) u l-Artikolu 17(2) tad-Direttiva 2004/49/KE. Dan għalhekk jirrikjedi l-iżvilupp ta' sistema ta' superviżjoni għal wara l-għoti bbażata fuq prinċipji fundamentali ewlenin sabiex ikun żgurat approċċ armonizzat mill-awtoritajiet nazzjonali tas-sikurezza f'kull Stat Membru individwali.
(7)
Il-miżuri pprovduti f'dan ir-Regolament huma skont l-opinjoni tal-Kumitat li ġie msemmi fl-Artikolu 27(1) tad-Direttiva 2004/49/KE.
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi metodu komuni ta' sikurezza (CSM) għall-valutazzjoni tal-konformità mar-rekwiżiti sabiex jinkisbu ċertifikati tas-sikurezza kif imsemmi fl-Artikolu 6(3)(b) tad-Direttiva 2004/49/KE.
Is-CSM jinkludi:
(a)
proċedura u kriterji għall-valutazzjoni tal-applikazzjonijiet għaċ-ċertifikati tas-sikurezza mill-impriżi ferrovjarji, kif imsemmi fl-Artikolu 10(2) tad-Direttiva 2004/49/KE, kif inhu stabbilit fl-Annessi I, II u III għal dan ir-Regolament,
(b)
prinċipji għas-superviżjoni tal-konformità mar-rekwiżiti tad-Direttiva 2004/49/KE wara li l-awtorità nazzjonali tas-sikurezza tkun tat iċ-ċertifikat, kif inhu stabbilit fl-Anness IV għal dan ir-Regolament.
Artikolu 2
Definizzjonijiet
Għall-finijiet ta' dan ir-Regolament, minbarra d-definizzjonijiet fl-Artikolu 3 tad-Direttiva 2004/49/KE, għandha tapplika d-definizzjoni li ġejja: “superviżjoni” tfisser l-arranġamenti stabbiliti mill-awtorità nazzjonali tas-sikurezza sabiex tissorvelja l-prestazzjoni tas-sikurezza wara li tkun tat ċertifikat tas-sikurezza.
Artikolu 3
Proċeduri għall-valutazzjoni tal-applikazzjonijiet
1. Meta jeżaminaw applikazzjonijiet kemm għaċ-ċertifikati tas-sikurezza tal-Parti A kif ukoll għal dawk tal-Parti B imressqa wara d-dħul fis-seħħ ta' dan ir-Regolament, l-awtoritajiet nazzjonali tas-sikurezza għandhom japplikaw il-proċedura stabbilita fl-Anness I għal dan ir-Regolament għall-valutazzjoni tal-konformità tagħhom mar-rekwiżiti fid-Direttiva 2004/49/KE. L-awtoritajiet nazzjonali tas-sikurezza għandhom jużaw il-kriterji ta' valutazzjoni stabbiliti fl-Anness II għal dan ir-Regolament għaċ-ċertifikati tas-sikurezza maħruġa skont l-Artikolu 10(3) u dawk inklużi fl-Anness III għal dan ir-Regolament għaċ-ċertifikati tas-sikurezza maħruġa skont l-Artikolu 10(4) tad-Direttiva 2004/49/KE]. Dawn il-kriterji għandhom jintużaw ukoll f'każ ta' tiġdid taċ-ċertifikati tas-sikurezza skont l-Artikolu 10(5) tad-Direttiva 2004/49/KE.
2. Waqt il-valutazzjoni, l-awtoritajiet nazzjonali tas-sikurezza jistgħu jaċċettaw impenji mill-applikanti li se jiġġestixxu r-riskji permezz tal-użu ta' kuntratti ma' parti terza. Il-kuntratti għandhom jispeċifikaw ukoll l-iskambju ta' informazzjoni meħtieġ sabiex ikun żgurat l-operat sikur tal-vetturi, speċjalment fl-oqsma relatati mal-ġestjoni tal-manutenzjoni.
3. Barra minn hekk, għandu jkun preżunt li l-prodotti jew is-servizzi pprovduti mill-kuntratturi jew mill-fornituri lill-impriżi ferrovjarji jkunu konformi mar-rekwiżiti tas-sikurezza jekk il-kuntratturi, il-fornituri jew il-prodotti jkunu ċċertifikati skont l-iskemi ta' ċertifikazzjoni rilevanti, stabbiliti skont il-leġiżlazzjoni tal-Unjoni, għall-provvista ta' prodotti u ta' servizzi ta' din ix-xorta.
Artikolu 4
Superviżjoni
Wara li jagħtu ċertifikat tas-sikurezza, l-awtoritajiet nazzjonali tas-sikurezza għandhom, kemm għaċ-ċertifikati tas-sikurezza tal-Parti A kif ukoll għal dawk tal-Parti B, jagħmlu superviżjoni tal-applikazzjoni kontinwata min-naħa tal-impriżi ferrovjarji tas-sistema ta' ġestjoni tas-sikurezza tagħhom u għandhom japplikaw il-prinċipji għas-superviżjoni stabbiliti fl-Anness IV.
Artikolu 5
Dħul fis-Seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-9 ta’ Diċembru 2010.

Metadata:
Eurovoc Level 1 Categories: 100158
100154
Eurovoc Level 2 Categories: 100238
100261
100237
100239
Eurovoc Level 3 Categories: 3160
2181
3101
3641
2494
4539
All Eurovoc Categories: 1645
4033
4387
4514
5152
5481